यूनिवर्सिटी में आज दोपहर बाद होंगे काम
विक्रम यूनिवर्सिटी में शनिवार को परीक्षा, डिग्री, उपाधि सहित अन्य सभी कार्य दोपहर बाद ही हो सकेंगे। अपनी 17 सूत्रीय मांगों को लेकर आंदोलन कर रहे कर्मचारी शनिवार को तीन घंटे काम बंद रखते हुए कार्य का बहिष्कार करेंगे।
मप्र विश्वविद्यालयीन (गैर शिक्षकीय) कर्मचारी महासंघ के आव्हान पर यूनिवर्सिटी के तृतीय, चतुर्थ आैर दैवेभो कर्मचारी कई दिनों से आंदोलन कर रहे हैं। शुक्रवार को भी कर्मचारियों ने सुबह 10.30 से 12.30 बजे तक दो घंटे कार्य का बहिष्कार कर मुख्य प्रशासनिक भवन के सामने नारेबाजी की। महासंघ के प्रदेश उपाध्यक्ष कमल जोशी ने बताया आंदोलन के अगले चरण में अब 4 व 6 मार्च को सुबह 10.30 से दोपहर 1.30 बजे तक तीन घंटे कार्य का बहिष्कार किया जाएगा। कर्मचारियों के काम बंद रखने के कारण विद्यार्थियों के कोई कार्य नहीं हो सकेंगे। दोपहर 1.30 बजे से लंच समय हो जाएगा। जिसके कारण इसके बाद भी लगभग एक घंटा कार्य नहीं हो सकेगा। विद्यार्थियों के अलावा अकादमिक, प्रशासन, गोपनीय, लेखा सहित अन्य विभागों के कार्य भी नहीं हो सकेंगे।
अनिश्चितकालीन हड़ताल 7 मार्च से होगी
दैवेभो कर्मचारियों को नियमित करने, विवि कर्मचारियों को पेंशन भुगतान शासन के कर्मचारियों की तरह करने, विवि कर्मचारियों व पेंशनर्स को 1 जनवरी 2016 से सातवां वेतनमान देने, समयमान वेतनमान सहित 17 सूत्रीय मांगों को लेकर प्रदेश स्तर पर यूनिवर्सिटी के कर्मचारियों द्वारा यह आंदोलन किया जा रहा है। महासंघ के पदाधिकारियों के अनुसार अगर मांगों का निराकरण नहीं हुआ तो 7 मार्च से कर्मचारी अनिश्चितकालीन कार्य का बहिष्कार करेंगे।
hin_Deva hin_Deva hin_Deva hin_Deva hin_Deva